ບັນດາປະເທດອາຊຽນ ຫາລືການລັກລອບເຂົ້າ- ອອກເມືອງ ແລະ ອາດຊະຍາກຳຂ້າມຊາດ
ກອງປະຊຸມຫົວໜ້າຕຳຫລວດກວດຄົນເຂົ້າ-ອອກເມືອງ ແລະ ຫົວໜ້າພະແນກກົມກົງສູນ ກະຊວງການຕ່າງປະເທດອາຊຽນ ຄັ້ງທີ 21 ໄດ້ໄຂຂຶ້ນຢ່າງເປັນທາງການ ໃນວັນທີ 22 ພະຈິກ 2017 ທີ່ນະຄອນຫລວງວຽງຈັນ ເພື່ອປຶກສາຫາລື ແລກປ່ຽນຂໍ້ມູນ ທາງດ້ານການຕ້ານ ແລະ ສະກັດກັ້ນການລັກລອບເຂົ້າ-ອອກເມືອງທີ່ຜິດກົດໝາຍ ລວມທັງອາດຊະຍາກຳຂ້າມຊາດ, ການຕ້ານການກໍ່ການຮ້າຍ ແລະ ການຄ້າມະນຸດ ແນໃສ່ ເພື່ອເຮັດໃຫ້ຂົງເຂດອາຊຽນມີຄວາມສະ ຫງົບທາງດ້ານການເມືອງ, ວັດທະນະທຳ-ສົງຄົມ ແລະ ເສດຖະກິດ.
ສປປ ລາວ ໄດ້ຮັບກຽດເປັນເຈົ້າພາບຈັດກອງປະຊຸມດັ່ງກ່າວ ເຊິ່ງຈັດໂດຍກົມຕຳຫລວດກວດຄົນເຂົ້າ-ອອກເມືອງ ກົມໃຫຍ່ສັນຕິບານ ກະຊວງປ້ອງກັນຄວາມສະຫງົບ ຮ່ວມກັບພະແນກກົມກົງສູນ ກະຊວງການຕ່າງປະເທດ ພາຍໃຕ້ ການເປັນປະທານຂອງ ທ່ານ ພັນໂທ ສາຍສະໝິງ ສີວິໄລ ຫົວໜ້າກົມຕຳຫລວດກວດຄົນເຂົ້າ-ອອກເມືອງ, ມີບັນດາຫົວໜ້າຄະນະຜູ້ແທນ ເຈົ້າໜ້າທີ່ກວດຄົນເຂົ້າ-ອອກເມືອງ, ຫົວໜ້າພະແນກກົມກົງສູນ ກະຊວງການຕ່າງປະເທດ ຈາກບັນດາປະເທດສະມາຊິກອາຊຽນ ແລະ ຫົວໜ້າກອງເລຂາອາຊຽນ ເຂົ້າຮ່ວມ.
ກອງປະຊຸມດັ່ງກ່າວ, ບັນດາຜູ້ແທນຈາກປະເທດສະມາຊິກອາຊຽນ ໄດ້ຮັບຟັງການລາຍງານສະພາບການຢູ່ພາຍໃນພາກພື້ນ ແລະ ຜົນສຳເລັດ ກ່ຽວກັບການຮ່ວມມືການຈັດຕັ້ງປະຕິບັດແຜນງານ, ໂຄງການ ທີ່ໄດ້ຮັບຮອງເອົາຢູ່ໃນ ກອງປະຊຸມຄັ້ງທີ 20 ໃນປີຜ່ານມາ, ພ້ອມທັງຄົ້ນຄວ້າພິຈາລະນາແລະ ຮັບຮອງເອົາບັນດາແຜນງານ, ໂຄງການ ກໍຄື ທິດທາງການຮ່ວມມືໃນຕໍ່ໜ້າ ເປັນຕົ້ນ ແມ່ນການແລກປ່ຽນຂໍ້ມູນຂ່າວສານ ກ່ຽວກັບວຽກງານຕ້ານ ແລະ ສະກັດກັ້ນການລັກລອບເຂົ້າ-ອອກເມືອງ ລວມທັງອາດຊະຍາກຳຂ້າມຊາດເຊັ່ນ: ການຕ້ານການກໍ່ການຮ້າຍ, ການຄ້າມະນຸດ ແລະ ອື່ນໆ. ພ້ອມກັນນີ້, ຍັງໄດ້ຮ່ວມກັນປຶກສາຫາລື ເພື່ອຫາວິທີແກ້ໄຂບັນຫາການເຄື່ອນຍ້າຍແຮງງານ, ການນຳໃຊ້ໜັງສືເດີນທາງບໍ່ຖືກຕ້ອງ ແລະ ບັນຫາອື່ນໆ ທີ່ເປັນໄພຂົ່ມຂູ່ຕໍ່ຄວາມສະຫງົບ, ຄວາມເປັນລະບຽບຮຽບຮ້ອຍ ແລະ ສົ່ງຜົນກະທົບຕໍ່ການດຳລົງ ຊີວິດຂອງປະຊາຊົນ ລວມທັງການພັດທະນາເສດຖະກິດ-ສັງ ຄົມຂອງບັນດາປະເທດສະມາຊິກອາຊຽນ.
ທ່ານ ພົນຕີ ກົງທອງ ພົງວິຈິດ ຮອງລັດຖະມົນຕີກະຊວງປ້ອງກັນຄວາມສະຫງົບ ໄດ້ກ່າວວ່າ: ບັນຫາການເຄື່ອນຍ້າຍແຮງງານ, ການລັກລອບເຂົ້າອອກ-ເມືອງ, ການກໍ່ການຮ້າຍ, ອາດຊະຍາກຳຂ້າມຊາດ ແລະ ການນຳໃຊ້ໜັງສືເດີນທາງ ຂອງຄົນອື່ນ ທີ່ນອນຢູ່ໃນຂອບເຂດຄວາມຮັບຜິດ ຊອບຂອງອາຊຽນ ຍັງເປັນບັນຫາທີ່ທ້າທາຍ ແລະ ເປັນໄພຂົ່ມຂູ່ຕໍ່ຄວາມສະຫງົບ ແລະ ຄວາມເປັນລະບຽບ ຮຽບຮ້ອຍຂອງສັງຄົມ, ສົ່ງຜົນກະທົບ ໂດຍກົງຕໍ່ການດຳລົງຊີວິດ ຂອງປະຊາຊົນ ແລະ ການພັດທະນາເສດຖະກິດ-ສັງຄົມຂອງຫລາຍປະເທດ ໂດຍສະເພາະ ບັນດາປະເທດສະມາຊິກອາຊຽນ, ເຊິ່ງບໍ່ມີປະເທດໃດ ສາມາດແກ້ໄຂບັນຫາດ້ວຍຕົນເອງໄດ້ ຖ້າປາສະຈາກການ ຮ່ວມມື ແລະ ແລກປ່ຽນຂໍ້ມູນຂ່າວສານ. ສະນັ້ນ, ກອງປະຊຸມຄັ້ງນີ້ ຖືວ່າເປັນນິມິດໝາຍສຳຄັນ ເພາະເປັນການທົບທວນຄືນ ການຈັດຕັ້ງປະຕິບັດວຽກງານໄນໄລຍະຜ່ານມາ ແລະ ຄົ້ນຄວ້າວາງແຜນ ຮ່ວມມືກັນ ເພື່ອສ້າງ ເງື່ອນໄຂອຳນວຍ ຄວາມສະດວກໃຫ້ແກ່ ການພັດທະນາເສດຖະກິດ-ສັງຄົມ ຂອງບັນດາປະ ເທດຕ່າງໆ ໃນພາກພື້ນອາ ຊຽນ ກໍຄື ໃນໂລກ.
ກອງປະຊຸມຄັ້ງນີ້ ຈະເປັນເວທີແຫ່ງຄວາມສາມັກຄີ, ມິດຕະພາບ ແລະ ການປຶກສາຫາລືທີ່ກົງໄປກົງມາ ເພື່ອຮ່ວມມືກັນຊອກຫາວິທີທາງແກ້ໄຂບັນຫາດັ່ງກ່າວ ໃຫ້ມີປະສິດທິຜົນສູງກວ່າເກົ່າ ເພື່ອໃຫ້ບັນດາປະເທດສະມາຊິກອາຊຽນ ແລະ ບັນດາປະເທດໃນໂລກ ມີຄວາມສະຫງົບ ແລະ ເປັນລະບຽບຮຽບຮ້ອຍໃນສັງຄົມ, ເສດຖະກິດໄດ້ຮັບການພັດທະນາຢ່າງຕໍ່ເນື່ອງ, ປະຊາດຊົນມີຄວາມຜາສຸກ ແລະ ຈະເລີນກ້າວໜ້າ, ພ້ອມທັງຮຽກຮ້ອງໃຫ້ບັນດາຜູ້ແທນ ຈົ່ງພ້ອມກັນປະກອບ ສ່ວນຢ່າງຫ້າວ ຫັນໃນການປຶກສາຫາລື ເພື່ອກຳນົດມາດຕະການ, ແຜນງານ ແລະ ໂຄງການຮ່ວມມືຕ່າງໆ ເພື່ອໃຫ້ບັນລຸຈຸດປະສົງ ແລະ ເປົ້າໝາຍທີ່ວາງໄວ້.
ຂໍ້ມູນຈາກ: ສຳນັກຂ່າວສານປະເທດລາວ